ΚΑΝΟΝΙΣΜΟΣ (ΕΟΚ) αριθ. 2077/92 ΤΟΥ ΣΥΜΒΟΥΛΙΟΥ της 30ής Ιουνίου 1992 σχετικά με τις διεπαγγελματικές οργανώσεις και συμφωνίες

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 42 και 43,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι οι μεσοπρόθεσμες και οι μακροπρόθεσμες προοπτικές των γεωργικών αγορών, τόσο κοινοτικών όσο και διεθνών, καθιστούν αναγκαία μια διευθέτηση ορισμένων μέσων της κοινής γεωργικής πολιτικής προκειμένου να αποκατασταθεί η ισορροπία των αγορών- ότι οι σχετικές προσαρμογές, καθώς κυρίως καθιστούν πιο ευέλικτα τα θεσμικά μέσα στήριξης των αγορών, επιβάλλουν να αλλάξει η οικονομική συμπεριφορά των σχετικών οικονομικών παραγόντων για την ορθότερη συνεκτίμηση της καταστάσεως της αγοράς-

ότι οι διεπαγγελματικές οργανώσεις, οι οποίες έχουν συσταθεί με πρωτοβουλία μεμονωμένων σε ομάδες οικονομικών παραγόντων και οι οποίες εκπροσωπούν σημαντική αναλογία των διαφόρων επαγγελματικών κατηγοριών που έχουν σχέση με τη παραγωγή, τη μεταποίηση και την εμπορία στον τομέα του καπνού, ενδέχεται να συμβάλουν στην ορθότερη συνεκτίμηση της πραγματικότητας της αγοράς, στη διευκόλυνση της εξέλιξης των οικονομικών συμπεριφορών με σκοπό να βελτιωθεί η γνώση και μάλιστα η οργάνωση της παραγωγής, της μεταποίησης και της εμπορίας και ότι ορισμένες από τις δράσεις τους μπορούν να συμβάλουν στη βελτίωση της ισορροπίας της αγοράς, συντελώντας έτσι στην υλοποίηση των στόχων του άρθρου 39 της συνθήκης- ότι θα πρέπει να προσδιορισθούν οι δράσεις οι ενδεχόμενα αντιπροσωπευτικές μιας τέτοιας συμβολής εκ μέρους των διεπαγγελματικών οργανώσεων-

ότι, μ' αυτή την προοπτική, κρίνεται σκόπιμο να προβλεφθεί ειδική αναγνώριση για τις οργανώσεις οι οποίες, σε περιφερειακό, διαπεριφερειακό ή ακόμα και κοινοτικό επίπεδο αποδεικνύουν ότι όντως εκπροσωπούν κάποιες οργανώσεις και οι οποίες ασκούν θετικές δράσεις ως προς τους προαναφερθέντες στόχους- ότι αυτή η αναγνώριση πρέπει να προέρχεται από τα κράτη μέλη ή την Επιτροπή σε συνάρτηση με το πεδίο δρατηριοτήτων της διεπαγγελματικής οργάνωσης-

ότι, για να ενισχυθούν ορισμένες δράσεις των διεπαγγελματικών οργανώσεων που παρουσιάζουν ιδιαίτερο ενδιαφέρον από την άποψη της ισχύουσας ρύθμισης της κοινής οργάνωσης αγοράς στον τομέα του καπνού, θα πρέπει να προβλεφθεί το ενδεχόμενο να επεκταθούν, υπό ορισμένες προϋποθέσεις, στο σύνολο και των παραγωγών των ομάδων τους - μη μελών διεπαγγελματικών οργανώσεων - μίας ή περισσοτέρων περιφερειών, οι κανόνες που έχει υιοθετήσει η διεπαγγελματική οργάνωση για τα μέλη της- ότι είναι επίσης σκόπιμο να υποχρεωθούν τα μη μέλη σε καταβολή του συνόλου ή μέρους των εισφορών που προορίζονται για κάλυψη των μη διοικητικών δαπανών τις οποίες συνεπάγεται η υλοποίηση των εν λόγω δράσεων- ότι η θέση σε εφαρμογή αυτής της δυνατότητας πρέπει να γίνει στα πλαίσια μιας διαδικασίας η οποία να διασφαλίζει τα δικαιώματα των ενδιαφερομένων κοινωνικοοικονομικών κύκλων και ειδικότερα τα συμφέροντα των καταναλωτών-

ότι άλλες δράσεις των αναγνωρισμένων διεπαγγελματικών οργανώσεων μπορεί να παρουσιάζουν οικονομικό ή τεχνικό ενδιαφέρον γενικής φύσεως για τον τομέα του καπνού και να αποβαίνουν ως εκ τούτου προς όφελος του συνόλου των οικονομικών παραγόντων των ενδιαφερομένων επαγγελματικών κλάδων, χωρίς οι εν λόγω παράγοντες να είναι μέλη της εκάστοτε οργάνωσης- ότι σε μια τέτοια περίπτωση δικαιολογείται να υποχρεώνονται τα μη μέλη να καταβάλλουν εισφορές που προορίζονται για την κάλυψη δαπανών άλλων πλήν διοικητικών, που απορρέουν άμεσα από την υλοποίηση των εν λόγω δράσεων-

ότι, για να εξασφαλιστεί η σωστή εφαρμογή του καθεστώτος αυτού, θα πρέπει να υπάρξει στενή συνεργασία μεταξύ των κρατών μελών και της Επιτροπής και να ανατεθεί επιπλέον στην Επιτροπή μόνιμη εξουσία ελέγχου, ιδίως όσον αφορά την αναγνώριση διεπαγγελματικών οργανώσεων που ασκούν τις δραστηριότητές τους σε περιφερειακό ή διαπεριφερειακό επίπεδο και όσον αφορά τις συμφωνίες και εναρμονισμένες πρακτικές που εφαρμόζουν οι οργανώσεις αυτές-

ότι καλό είναι να προβλεφθεί, για την πληροφόρηση των κρατών μελών και όλων των ενδιαφερομένων, η δημοσίευση στην αρχή κάθε έτους, του καταλόγου των οργανώσεων που έχουν αναγνωρισσθεί κατά τη διάρκεια του προηγούμενου έτους, και των οργανώσεων των οποίων η αναγνώριση ανακλήθηκε κατά τη διάρκεια της ίδιας χρονικής περιόδου καθώς και η δημοσίευση των κανόνων που απετέλεσαν αντικείμενο επέκτασης με μνεία το πεδίο εφαρμογής τους,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Με τον παρόντα κανονισμό ορίζονται οι προϋποθέσεις αναγνώρισης και δράσης των διεπαγγελματικών οργανώσεων που ενεργούν στα πλαίσια της κοινής οργάνωσης αγοράς του καπνού.

Άρθρο 2

Αναγνωρίζονται δυνάμει του παρόντος κανονισμού οι διεπαγγελματικές οργανώσεις οι οποίες:

1. Συγκεντρώνουν τους εκπροσώπους διαφόρων οικονομικών δραστηριοτήτων συναφών με την παραγωγή, τη μεταποίηση και την εμπορία του καπνού.

2. Έχουν συσταθεί με πρωτοβουλία του συνόλου ή μέρους των οργανώσεων ή ενώσεων που τις αποτελούν.

3. Ασκούν περισσότερες της μίας από τις δραστηριότητες που αναφέρονται στη συνέχεια, σε επίπεδο μίας ή περισσοτέρων περιφερειών της Κοινότητας ή στο σύνολο της Κοινότητας, λαμβάνοντας υπόψη, αν υπάρχει λόγος, τα συμφέροντα των καταναλωτών:

α) συνεισφορά σε καλλίτερο συντονισμό της διάθεσης στην αγορά του καπνού σε φύλλα ή του δεματοποιημένου καπνού-

β) επεξεργασία προτύπων συμβάσεων που να ανταποκρίνονται προς την κοινοτική ρύθμιση-

γ) βελτίωση των γνώσεων σχετικά με την αγορά και μεγαλύτερη διαφάνεια αυτής-

δ) καλύτερη αξιοποίηση του προϊόντος, ιδίως με ενέργειες μάρκετινγκ, και αναζήτηση νέων χρήσεων οι οποίες να μη θέτουν σε κίνδυνο τη δημόσια υγεία-

ε) προσανατολισμό του κυκλώματος προς προϊόντα που να ανταποκρίνονται περισσότερο προς τις ανάγκες της αγοράς και τις απαιτήσεις της δημόσιας υγείας-

στ) αναζήτηση μεθόδων χάρη στις οποίες να επιτυγχάνεται περιορισμός της χρήσης φυτοϋγειονομικών προϊόντων, και οι οποίες να εγγυώνται την ποιότητα του προϊόντος καθώς και την προστασία των εδαφών-

ζ) ανάπτυξη μεθόδων και μέσων για τη βελτίωση της ποιότητας του προϊόντος στο επίπεδο της παραγωγής και της μεταποίησης και

η) χρησιμοποίηση πιστοποιημένων σπόρων για σπορά και έλεγχος της ποιότητας των προϊόντων.

Άρθρο 3

1. Κατόπιν αιτήσεως των ιδίων των ενδιαφερομένων οργανώσεων, τα κράτη μέλη αναγνωρίζουν τις διεπαγγελματικές οργανώσεις που είναι εγκατεστημένες στο έδαφός τους και οι οποίες:

α) ασκούν τις δραστηριότητές του σε περιφερειακό ή διαπεριφερειακό επίπεδο εντός του εδάφους τους-

β) καλύπτουν σημαντική αναλογία του τομέα της παραγωγής ή/και του εμπορίου σε συνάρτηση με τη σφαίρα δραστηριοτήτων και τους επαγγελματικούς κλάδους που εκπροσωπούνται σε περίπτωση που η διεπαγγελματική οργάνωση καλύπτει διαπεριφερειακό πεδίο δράσεως, πρέπει να δικαιολογεί μια ελάχιστη αντιπροσωπευτικότητα για κάθε ένα από τους κλάδους που συγκεντρώνει σε καθεμία από τις καλυπτόμενες περιφέρειες-

γ) ασκούν μία ή περισσότερες από τις δραστηριότητες που απαριθμούνται στο άρθρο 2 σημείο 3 και

δ) δεν προβαίνουν σε παραγωγή, μεταποίηση ή εμπορία των προϊόντων τα οποία καλύπτονται από την οργάνωση αγοράς που αναφέρεται στο άρθρο 1.

2. Πριν από την αναγνώριση τα κράτη μέλη γνωστοποιούν στην Επιτροπή τις διεπαγγελματικές οργανώσεις που έχουν υποβάλει αίτηση αναγνώρισης, μαζί με όλες τις χρήσιμες πληροφορίες σχετικά με τους κλάδους οικονομικής δραστηριότητας που αυτές συγκεντρώνουν, την αντιπροσωπευτικότητά τους, τις δραστηριότητες που ασκούν και όλα τα άλλα αναγκαία στοιχεία αξιολόγησης.

Η Επιτροπή μπορεί να γνωστοποιήσει την αντίθεσή της στην αναγνώριση εντός προθεσμίας εξήντα ημερών από τη στιγμή που της γνωστοποιήθηκαν τα παραπάνω στοιχεία.

3. Τα κράτη μέλη ανακαλούν την αναγνώριση:

α) αν οι προϋποθέσεις που προβλέπονται στον παρόντα κανονισμό δεν πληρούνται ή δεν πληρούνται πλέον-

β) αν η διεπαγγελματική οργάνωση δεν συμμορφώνεται προς μία ή περισσότερες από τις απαγορεύσεις του άρθρου 7 παράγραφος 3, με την επιφύλαξη των ποινικών συνεπειών που απορρέουν από την εθνική νομοθεσία.

γ) αν η διεπαγγελματική οργάνωση δεν τηρεί την υποχρέωσή της σε σχέση με τη γνωστοποίηση για την οποία γίνεται λόγος στο άρθρο 7 παράγραφος 2.

Τα κράτη μέλη γνωστοποιούν χωρίς καθυστέρηση στην Επιτροπή τις αποφάσεις για ανάκληση αναγνώρισης.

Άρθρο 4

1. Κατόπιν αιτήσεως των ιδίων των ενδιαφερομένων οργανώσεων, η Επιτροπή αναγνωρίζει τις διεπαγγελματικές οργανώσεις οι οποίες:

α) ασκούν τις δραστηριότητές τους στο σύνολο ή σε τμήμα της επικράτειας περισσοτέρων κρατών ή σε κοινοτικό επίπεδο-

β) έχουν συσταθεί νόμιμα σύμφωνα με τη νομοθεσία ενός κράτους μέλους ή το κοινοτικό δίκαιο-

γ) πληρούν τις διατάξεις του άρθρου 3 παράγραφος 1 στοιχεία β), γ) και δ).

2. Η Επιτροπή διαβιβάζει τις αιτήσεις αναγνώρισης στα κράτη μέλη εκείνα στο έδαφος των οποίων είναι εγκατεστημένη η διεπαγγελματική οργάνωση και όπου ασκεί τις δραστηριότητές της. Τα προαναφερόμενα κράτη μέλη μπορούν να υποβάλουν τις παρατηρήσεις τους μέσα σε προθεσμία δύο μηνών από τη στιγμή που τους διαβιβάσθηκαν οι αιτήσεις αναγνώρισης.

Η Επιτροπή λαμβάνει την απόφαση αναγνωρίσεων μέσα σε προθεσμία τριών μηνών από τη στιγμή που έλαβε την αίτηση μαζί με όλες τις χρήσιμες πληροφορίες.

3. Η Επιτροπή ανακαλεί την αναγνώριση των οργανώσεων που αναφέρονται στην παράγραφο 1, στις περιπτώσεις που απαριθμούνται στο άρθρο 3 παράγραφος 3.

Άρθρο 5

Η Επιτροπή εξασφαλίζει τη δημοσίευση στην Επίσημη Εφημερίδα των Ευρωπαϊκών Κοινοτήτων, σειρά C, των διεπαγγελματικών οργανώσεων που έχουν αναγνωριστεί, με μνεία της οικονομικής περιοχής ή ζώνης των δραστηριοτήτων τους καθώς και των δραστηριοτήτων που ασκούνται κατά την έννοια του άρθρου 2. Δημοσιεύονται επίσης και οι ανακλήσεις αναγνώρισης.

Άρθρο 6

Η αναγνώριση των διεπαγγελματικών οργανώσεων συνεπάγεται έγκριση για την άσκηση των δραστηριοτήτων που προσδιορίζονται στο άρθρο 2 σημείο 3, στα πλαίσια των όρων του παρόντος κανονισμού.

Άρθρο 7

1. Κατά παρέκκλιση του άρθρου 1 του κανονισμού αριθ. 26 (4), το άρθρο 85 παράγραφος 1 της συνθήκης δεν εφαρμόζεται προκειμένου για συμφωνίες και συντονισμένες ενέργειες των αναγνωρισμένων διεπαγγελματικών οργανώσεων, οι οποίες αποβλέπουν σε υλοποίηση των δράσεων που απαριθμούνται στο άρθρο 2 σημείο 3.

2. Η παράγραφος 1 δεν εφαρμόζεται παρά μόνο υπό τον όρο ότι:

- οι συμφωνίες και οι εναρμονισμένες πρακτικές έχουν κοινοποιηθεί στην Επιτροπή και

- η τελευταία αυτή, μέσα σε προθεσμία τριών μηνών από τη στιγμή που της κοινοποιήθηκαν όλα τα αναγκαία στοιχεία αξιολόγησης, δεν έχει κηρύξει τις εν λόγω συμφωνίες ή εναρμονισμένες πρακτικές ασυμβίβαστες προς την κοινοτική ρύθμιση.

Οι εν λόγω συμφωνίες και εναρμονισμένες πρακτικές μπορούν να τεθούν σε εφαρμογή μόνο μετά την παρέλευση της εν λόγω προθεσμίας.

3. Εν πάση περιπτώσει, κηρύσσονται αντίθετες προς τους κοινοτικούς κανόνες οι συμφωνίες και εναρμονισμένες πρακτικές οι οποίες:

- οδηγούν στη δημιουργία στεγανών μέσα στις αγορές στο εσωτερικό της Κοινότητας,

- θίγουν την εύρυθμη λειτουργία της κοινής οργάνωσης της αγοράς,

- προκαλούν στρεβλώσεις του ανταγωνισμού οι οποίες δεν είναι απαραίτητες για την επίτευξη των στόχων της κοινής γεωργικής πολιτικής που επιδιώκονται μέσω της διεπαγγελματικής δράσεως,

- περιλαμβάνουν τον καθορισμό τιμών ή ποσοστώσεων, με την επιφύλαξη μέτρων που λαμβάνονται από διεπαγγελματικές οργανώσεις στο πλαίσιο της εφαρμογής ειδικών διατάξεων της κοινοτικής ρύθμισης,

- προκαλούν διακριτική μεταχείριση ή καταργούν τον ανταγωνισμό για σημαντικό μέρος των εν λόγω προϊόντων.

4. Εάν η Επιτροπή, μετά την παρέλευση της προθεσμίας των τριών μηνών που αναφέρεται στην παράγραφο 2 δεύτερη περίπτωση, διαπιστώσει ότι δεν πληρούνται οι όροι εφαρμογής του παρόντος κανονισμού, λαμβάνει απόφαση στην οποία αναφέρεται ότι το άρθρο 85 παράγραφος 1 της συνθήκης εφαρμόζεται για τη συγκεκριμένη συμφωνία ή την εναρμονισμένη πρακτική.

Η απόφαση αυτή δεν μπορεί να παράγει αποτελέσματα πριν από την ημερομηνία κοινοποιήσεώς της προς την ενδιαφερόμενη διεπαγγελματική οργάνωση, εκτός εάν η τελευταία αυτή έχει δώσει ανακριβείς ενδείξεις ή έχει κάνει κατάχρηση της εξαιρέσεως η οποία προβλέπεται στην παράγραφο 1.

Άρθρο 8

1. Οι διεπαγγελματικές οργανώσεις μπορούν να ζητούν όπως ορισμένες από τις συμφωνίες τους και τις εναρμονισμένες πρακτικές καθίστανται υποχρεωτικές, για περιορισμένη περίοδο, για τους μεμονωμένους οικονομικούς παράγοντες και τις ενώσεις του υπόψη οικονομικού τομέα που δεν είναι μέλη των επαγγελματικών κλάδων οι οποίοι έχουν συγκεντρωθεί σ' αυτές, στην περιοχή όπου ασκούν τις δραστηριότητές τους.

Για την εφαρμογή της επεκτάσεως των κανόνων, οι οργανώσεις πρέπει να αντιπροσωπεύουν τουλάχιστον τα δύο τρίτα της παραγωγής ή/και του εμπορίου στον εν λόγω τομέα. Σε περίπτωση που το σχέδιο επεκτάσεως των κανόνων καλύπτει διαπεριφερειακό πεδίο εφαρμογής, οι διεπαγγελαματικές οργανώσεις πρέπει να δικαιολογούν μια ελάχιστη αντιπροσωπευτικότητα για κάθε ένα από τους κλάδους που συγκεντρώνουν σε καθεμία τις καλυπτόμενες περιοχές.

2. Οι κανόνες των οποίων μπορεί να ζητείται η επέκταση πρέπει να εφαρμόζονται από έτους τουλάχιστον και να αφορούν ένα από τα παρακάτω αντικείμενα:

α) τη γνώση της παραγωγής και της αγοράς-

β) τον ορισμό των ελαχίστων ποιοτήτων-

γ) τη χρησιμοποίηση καλλιεργητικών μεθόδων παραγωγής συμβιβαστών με την προστασία του περιβάλλοντος-

δ) τον ορισμό ελαχίστων προδιαγραφών όσον αφορά τη διατήρηση και τη συσκευασία-

ε) τη χρησιμοποίηση πιστοποιημένων σπόρων για σπορά και τον ποιοτικό έλεγχο των προϊόντων.

3. Η επέκταση των κανόνων υπόκειται στην έγκριση της Επιτροπής σύμφωνα με τη διαδικασία που προβλέπεται στο άρθρο 9.

Άρθρο 9

1. Όσον αφορά τους κανόνες που εκδίδονται από τις διεπαγγελματικές οργανώσεις που είναι αναγνωρισμένες από τα κράτη μέλη, τα τελευταία διασφαλίζουν για λογαριασμό των ενδιαφερόμενων κοινωνικοοικονομικών κύκλων τη δημοσίευση των συμφωνιών ή των εναρμονισμένων πρακτικών οι οποίες προβλέπεται να επεκταθούν σε μεμονωμένους οικονομικούς παράγοντες ή σε ενώσεις αυτών που δεν είναι μέλη διεπαγγελματικών οργανώσεων μιας περιφέρειας ή συνόλου καθορισμένων περιοχών.

Με τη δημοσίευση παρέχεται στους ενδιαφερόμενους κύκλους προθεσμία δύο μηνών προκειμένου να υποβάλουν τις παρατηρήσεις τους.

2. Μετά τη λήξη της προθεσμίας αυτής και πριν λάβουν απόφαση, τα κράτη μέλη κοινοποιούν στην Επιτροπή τους κανόνες που προτίθενται να καταστήσουν υποχρεωτικούς, μαζί με όλες τις πληροφορίες. Η κοινοποίηση αυτή συνοδεύεται από όλες τις παρατηρήσεις που συγκεντρώθηκαν για τη δημοσίευση που προβλέπεται στην παράγραφο 1 καθώς και από μια αξιολόγηση της αιτήσεως για επέκταση.

3. Η Επιτροπή αναλαμβάνει η ίδια τη δημοσίευση, στην Επίσημη Εφημερίδα των Ευρωπαϊκών Κοινοτήτων, σειρά C, των κανόνων των οποίων η επέκταση ζητείται από τις διεπαγγελματικές οργανώσεις που η ίδια έχει αναγνωρίσει κατ' εφαρμογή του άρθρου 4. Με τη δημοσίευση παρέχεται στα κράτη μέλη και στους ενδιαφερόμενους κοινωνικοοικονομικούς κύκλους προθεσμία δύο μηνών προκειμένου να υποβάλουν τις παρατηρήσεις τους.

4. Όταν οι κανόνες των οποίων ζητείται η επέκταση είναι "τεχνικοί κανόνες" κατά την έννοια της οδηγίας 83/189/ΕΟΚ (5), η κοινοποίησή τους στην Επιτροπή σύμφωνα με το άρθρο 8 της εν λόγω οδηγίας πραγματοποιείται συγχρόνως με την κοινοποίηση που αναφέρεται στην παράγραφο 2.

Με την επιφύλαξη της εφαρμογής της παραγράφου 5, εφόσον υπάρχουν όλες οι προϋποθέσεις για την έκδοση λεπτομερώς αιτιολογημένης γνώμης κατ' εφαρμογή του άρθρου 9 της προαναφερόμενης οδηγίας, η Επιτροπή απορρίπτει την έγκριση των κανόνων των οποίων ζητείται η επέκταση.

5. Η Επιτροπή λαμβάνει απόφαση εντός προθεσμίας τριών μηνών από της κοινοποιήσεως στην οποία προβαίνουν τα κράτη μέλη κατ' εφαρμογή της παραγράφου 2, και εντός προθεσμίας πέντε μηνών από της δημοσιεύσεως στην Επίσημη Εφημερίδα των Ευρωπαϊκών Κοινοτήτων της αίτησης για επέκταση των κανόνων κατ' εφαρμογή της παραγράφου 3.

Η Επιτροπή λαμβάνει, σε κάθε περίπτωση αρνητική απόφαση όταν διαπιστώσει ότι με την εν λόγω επέκταση:

- αποκλείεται ο ανταγωνισμός σε μεγάλο μέρος της κοινής αγοράς,

- θίγεται η ελευθερία των συναλλαγών ή

- τίθενται σε κίνδυνο οι στόχοι της κοινής γεωργικής πολιτικής ή οι στόχοι οποιασδήποτε άλλης κοινοτικής ρύθμισης.

6. Οι κανόνες των οποίων επεκτείνεται η εφαρμογή δημοσιεύονται στην Επίσημη Εφημερίδα των Ευρωπαϊκών Κοινοτήτων.

7. Όταν κατ' εφαρμογή του παρόντος άρθρου, οι κανόνες καθίστανται υποχρεωτικοί για μη μέλη μιας διεπαγγελματικής οργάνωσης, κατά περίπτωση, το ενδιαφερόμενο κράτος μέλος ή η Επιτροπή μπορούν να αποφασίσουν ότι οι μεμονωμένοι οικονομικοί παράγοντες ή οι ενώσεις αυτών, που δεν είναι μέλη διεπαγγελματικών οργανώσεων, υποχρεούνται να καταβάλουν στην οργάνωση το σύνολο ή μέρος των εισφορών που έχουν καταβληθεί από τα μέλη, εφόσον οι εισφορές αυτές δεν προορίζονται για να καλύψουν τις διοικητικές δαπάνες εφαρμογής των εν λόγω κανόνων ή εναρμονισμένων πρακτικών.

Άρθρο 10

1. Όταν μία ή περισσότερες από τις δραστηριότητες που απαριθμούνται στην παράγραφο 2 και οι οποίες ασκούνται από μια αναγνωρισμένη διεπαγγελματική οργάνωση, παρουσιάζει γενικό οικονομικό ενδιαφέρον για τους οικονομικούς παράγοντες των οποίων οι δραστηριότητες είναι συναφείς προς το ή τα εν λόγω προϊόντα, το κράτος μέλος το οποίο έκανε την αναγνώριση ή η Επιτροπή εάν η αναγνώριση έγινε κατ' εφαρμογή του άρθρου 4, μπορεί να αποφασίσει ότι οι μεμονωμένοι οικονομικοί παράγοντες ή οι ενώσεις αυτών, που δεν είναι μέλη της διεπαγγελματικής οργάνωσης και που επωφελούνται των εν λόγω δραστηριοτήτων, οφείλουν στην οργάνωση το σύνολο ή μέρος των εισφορών που έχουν καταβληθεί από τα μέλη, εφόσον οι εισφορές αυτές προορίζονται για να καλύψουν τις δαπάνες που απορρέουν άμεσα από την άσκηση των εν λόγω δραστηριοτήτων, με εξαίρεση των πάσης φύσεως διοικητικών δαπανών.

2. Οι δράσεις που αναφέρονται στο παρόν άρθρο αφορούν ένα ή περισσότερα από τα παρακάτω αντικείμενα:

- έρευνα για την αξιοποίηση των προϊόντων, με νέες κυρίως χρήσεις οι οποίες να μη θέτουν σε κίνδυνο τη δημόσια υγεία,

- μελέτες για τη βελτίωση της ποιότητας του καπνού σε φύλλα ή του δεματοποιημένου καπνού,

- αναζήτηση καλλιεργητικών μεθόδων οι οποίες να δημιουργούν τις προϋποθέσεις για περιορισμό της χρήσεως φυτοϋγειονομικών προϊόντων και να εξασφαλίζουν την προστασία των εδαφών και του περιβάλλοντος.

3. Τα ενδιαφερόμενα κράτη μέλη κοινοποιούν προς την Επιτροπή τις αποφάσεις που προτίθενται να λάβουν κατ' εφαρμογή της παραγράφου 1. Οι αποφάσεις αυτές δεν τίθενται σε ισχύ παρά μόνον όταν παρέλθει προθεσμία τριών μηνών από της ημερομηνίας κοινοποιήσεως προς την Επιτροπή. Η Επιτροπή μπορεί, εντός αυτής της προθεσμίας, να ζητήσει απόρριψη ολοκλήρου του σχεδίου αποφάσεως ή μέρους αυτού, εφόσον το προβαλλόμενο γενικό οικονομικό συμφέρον δεν κρίνεται βάσιμο.

4. Όταν το γενικό οικονομικό συμφέρον δεν εξυπηρετείται από τις δράσεις τις οποίες θέτει σε εφαρμογή μια διεπαγγελματική οργάνωση που έχει αναγνωρισθεί από την Επιτροπή κατ' εφαρμογή του άρθρου 4, η τελευταία αυτή γνωστοποιεί στα ενδιαφερόμενα κράτη μέλη το σχέδιο αποφάσεώς της. Τα κράτη μέλη διαβιβάζουν τις παρατηρήσεις τους μέσα σε προθεσμία δύο μηνών από της γνωστοποιήσεως.

Άρθρο 11

Κάθε πράξη των κρατών μελών ή της Επιτροπής διά της οποίας θεσπίζεται η καταβολή εισφοράς εκ μέρους μεμονωμένων οικονομικών παραγόντων ή ενώσεων αυτών που δεν είναι μέλη διεπαγγελματικής οργανώσεως, αποτελεί αντικείμενο δημοσιεύσεως στην Επίσημη Εφημερίδα των Ευρωπαϊκών Κοινοτήτων. Η εν λόγω πράξη παράγει αποτελέσματα μόνον αφού παρέλθει προθεσμία δύο μηνών από τη δημοσίευση.

Άρθρο 12

Οι λεπτομέρειες εφαρμογής του παρόντος κανονισμού θεσπίζονται σύμφωνα με τη διαδικασία που προβλέπεται στο άρθρο 23 του κανονισμού (ΕΟΚ) αριθ. 2075/92 (6).

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 30 Ιουνίου 1992.

Για το Συμβούλιο

Ο Πρόεδρος

Arlindo MARQUES CUNHA

(1) ΕΕ αριθ. C 295 της 14. 11. 1991, σ. 5.(2) ΕΕ αριθ. C 94 της 13. 4. 1992.(3) ΕΕ αριθ. C 98 της 21. 4. 1992, σ. 31.(4) Κανονισμός αριθ. 26 του Συμβουλίου της 4ης Απριλίου 1962 περί εφαρμογής ορισμένων κανόνων ανταγωνισμού στην παραγωγή και την εμπορία γεωργικών προϊόντων (ΕΕ αριθ. 30 της 20. 4. 1962, σ. 993/62). Κανονισμός που τροποποιήθηκε από τον κανονισμό (ΕΟΚ) αριθ. 49 (ΕΕ αριθ. 53 της 1. 7. 1962, σ. 1571/62).(5) ΕΕ αριθ. L 109 της 26. 4. 1983, σ. 8. Οδηγία που τροποποιήθηκε τελευταία από την οδηγία 90/230/ΕΟΚ (ΕΕ αριθ. L 128 της 18. 5. 1990, σ. 15).(6) Βλέπε σελίδα 70 της παρούσας Επίσημης Εφημερίδας.